Ευγενία Μανωλίδου

Η Ευγενία Καραγιαννίδου, γνωστή ως Ευγενία Μανωλίδου, είναι Ελληνίδα συνθέτρια κλασικής μουσικής και διευθύντρια ορχήστρας, γνωστή και ως σύζυγος του πολιτικού Άδωνι Γεωργιάδη.

Προσωπική ζωή
Παντρεύτηκε τον ζωγράφο Θεόδωρο Μανωλίδη το 1995. Συνέζησε με τον Άδωνι Γεωργιάδη, τον οποίο παντρεύτηκε στις 22 Ιουνίου του 2009.Παρασκήνια από το γάμο Άδωνι Γεωργιάδη και Ευγενίας Μανωλίδου Έχει τέσσερα παιδιά, δύο με τον πρώτο της σύζυγο (Αλέξανδρος, 1996 και Θεοδώρα, 1997) και δύο με τον Άδωνι Γεωργιάδη (Περσεύς, 2005 και Αλκαίος, 2014).Eugenia Manolidou gave birth to a little boy

Μουσική καριέρα
Ξεκίνησε μαθήματα πιάνου από την ηλικία των πέντε ετών. Στη Σχολή Τζούλιαρντ της Νέας Υόρκης σπούδασε μουσική σύνθεση υπό τον συνθέτη Ντάρον Χάγκεν και διεύθυνση ορχήστρας με τον ιδρυτή της New York Grand Opera Company, Βίνσεντ Λα Σέλβα. Συνέχισε σπουδές πιάνου υπό την σολίστρια Τζούλι Τζόρνταν. Το τελευταίο της έτος στο Τζούλιαρντ ηχογράφησε το πρώτο της έργο Σημασίες Και Σύμβολα, βασισμένο σε 14 μύθους της Αρχαίας Ελλάδας, το οποίο κυκλοφόρησε στην Ελλάδα το 1999. Επέστρεψε στην Ευρώπη το 1998 για μεταπτυχιακές σπουδές υπό τον Βέλγο συνθέτη και μαέστρο Ρόμπερτ Γιάνσσενς στο Βασιλικό Ωδείο των Βρυξελλών, όπου συνέθεσε και διηύθυνε το μπαλέτο Γαία, που παρουσιάστηκε στο Βούπερταλ από τον θίασο Tanztempel, σε χορογραφία της Λίντα Κάλντερ.

Τον Ιούλιο του 2000 έκανε την πρώτη της εμφάνιση σε Ελληνικό κοινό στο Θέατρο Απόλλων της Ερμούπολης, όπου διηύθυνε την Ορχήστρα των Χρωμάτων, με σοπράνο την Χαρά Κεφάλα και τενόρο τον Κωνσταντίνο Παλιατσάρα. Το ίδιο έτος έκανε πρεμιέρα στο Brahms-Saal στο Μέγαρο Μουσικής της Βιέννης, με τη Συμφωνική Ορχήστρα Δβόρακ. Μελοποίησε ποιήματα του Ράινερ Μαρία Ρίλκε, έργο το οποίο παρουσίασε το 2002 στην ίδια αίθουσα. Το 2001 κυκλοφόρησε ο δεύτερός της δίσκος Ελληνικοί Ύμνοι, ηχογραφημένος στην Τσεχία και βασισμένος σε δέκα Ορφικά. Το 2004 συνέθεσε μουσική για το ντοκιμαντέρ Μέγας Αλέξανδρος: Μύθοι και Πραγματικότητα και κυκλοφόρησαν οι δίσκοι της Αρχέτυπον και Γαία. Το 2006, η πρώτη της όπερα Έπος βραβεύτηκε με τη δεύτερη διάκριση του Διεθνούς Διαγωνισμού Σύνθεσης Όπερας Nancy van de Vate. Η δεύτερή της όπερα La Pisanella βραβεύτηκε στο Φεστιβάλ Bartok Plus το 2014.

Στο πλαίσιο των Ολυμπιακών Αγώνων του Πεκίνου, συνέθεσε τη συμφωνία Δύο Πολιτισμοί, Ένα Πνεύμα, την οποία παρουσίασε, διευθύνοντας την Ορχήστρα του Εθνικού Θεάτρου Όπερας και Δραματικού Χορού της Κίνας, με τη σοπράνο Χαρά Κεφάλα και τον παίκτη παραδοσιακού κινεζικού λάουτου Cài Jǐn, υπό την αιγίδα της Ολυμπιακής Επιτροπής, στην Αίθουσα Συναυλιών του Πεκίνου.

Πορεία στην Κλασική Εκπαίδευση
Από το 2016, η Ευγενία Μανωλίδου έχει αφιερώσει την καριέρα της στην προώθηση των Αρχαίων Ελληνικών, με ιδιαίτερη έμφαση στις νεαρές ηλικίες. Ως Διευθύντρια της Ελληνικής Αγωγής που ιδρύθηκε το 1994, ηγείται προγραμμάτων για τα Αρχαία Ελληνικά σε παιδιά ηλικίας 3 έως 16 ετών.

Η Μανωλίδου έχει συγγράψει εκπαιδευτικά βιβλία για την εισαγωγή της Αρχαίας Ελληνικής γλώσσας και κουλτούρας στα παιδιά, όπως τα Μανθάνω καὶ γράφω τὰ Γράμματα τοῦ Ἀλφαβήτου, Γράφω, Σβεννύω και Μανθάνω λέξεις και τη σειρά Ιχνηλάτες της Ιστορίας (Τόμοι 1 και 2), που κυκλοφορούν από τις εκδόσεις Ελληνοεκδοτική.

Συμμετείχε στη δημιουργία της πρώτης παγκόσμιας πιστοποίησης στα Αρχαία Ελληνικά σε συνεργασία με τον οργανισμό πιστοποιήσεων PeopleCert. Παρουσιάζει τακτικά το έργο της σε διεθνή συνέδρια, όπως τα Jornadas de Cultura Clásica στην Ισπανία, και διοργανώνει το ετήσιο συμπόσιο Delphi Classics – Classics in Praxis στο πλαίσιο του Οικονομικού Φόρουμ των Δελφών.

Τον Νοέμβριο του 2024, συμμετείχε ως ομιλήτρια στο πρώτο Παγκόσμιο Συνέδριο Κλασικών Σπουδών στο Πεκίνο, εκπροσωπώντας τη σύγχρονη ελληνική παιδεία στον τομέα των Κλασικών Σπουδών σε παγκόσμιο επίπεδο.

Η Μανωλίδου έχει επίσης δημοσιεύσει ακαδημαϊκά άρθρα στο περιοδικό Journal of Classics Teaching (Cambridge University Press), όπως τα “Ancient Greek for Kids: From Theory to Praxis” και “In Greek We Trust! Παίζοντες Μανθάνομεν”.

Παραπομπές

Κατηγορία:Ελληνίδες τηλεπαρουσιάστριες
Κατηγορία:Έλληνες διευθυντές ορχήστρας
Κατηγορία:Έλληνες συνθέτες κλασικής μουσικής